和子瞻雙石
作者：秦觀
朝代：宋

paragraphs: 天鑱海濱石，鬰若龜毛綠。
信爲小仇池，氣象宛然足。
連巖下空洞，鼎張彭亨腹。
雙峰照清漣，春眉鏡中蹙。
疑經女媧鍊，或入金華牧。
鑪熏充雲氣，研滴當川瀆。
尤物足移人，不必珠與玉。
道旁初無異，漢將疑虎伏。
支機亦何據，但出君平卜。
奇礓入華林，傾都自追逐。
我願作陳那，令吼震山谷。
一拳既在夢，二駒空所欲。
大士捨寶陀，仙人遺句曲。
惟詩落人間，如傳置郵速。